CELEX: 22006D0082
Language: sk
Date: 2005-03-09 00:00:00
Title: 2006/82/ES: Rozhodnutie č. 1/2005 Asociačnej rady EÚ – Bulharsko z  9. marca 2005  o účasti Bulharska na systéme Spoločenstva pre rýchlu výmenu informácií o nebezpečenstvách vznikajúcich z používania spotrebiteľských výrobkov (RAPEX systém) podľa smernice Európskeho parlamentu a Rady 2001/95/ES z  3. decembra 2001  o všeobecnej bezpečnosti výrobkov

11.2.2006   
            
            
               SK
            
            
               Úradný vestník Európskej únie
            
            
               L 40/15
            
         
      ROZHODNUTIE č. 1/2005 ASOCIAČNEJ RADY EÚ – BULHARSKO
   
   z 9. marca 2005
   o účasti Bulharska na systéme Spoločenstva pre rýchlu výmenu informácií o nebezpečenstvách vznikajúcich z používania spotrebiteľských výrobkov (RAPEX systém) podľa smernice Európskeho parlamentu a Rady 2001/95/ES z 3. decembra 2001 o všeobecnej bezpečnosti výrobkov
   (2006/82/ES)
   ASOCIAČNÁ RADA
   so zreteľom na Európsku dohodu medzi Európskymi spoločenstvami a ich členskými štátmi na jednej strane a Bulharskou republikou na strane druhej, ktorá bola podpísaná 8. marca 1993 v Bruseli, najmä na jej článok 93,
   so zreteľom na smernicu Európskeho parlamentu a Rady 2001/95/ES (1), najmä na jej článok 12,
   so zreteľom na list Misie Bulharskej republiky pri Európskych spoločenstvách z 28. novembra 2003 adresovaný generálnemu riaditeľovi pre zdravie a ochranu spotrebiteľov, v ktorom bola Komisia požiadaná, aby začala postupy, ktorými umožní Bulharsku prístup do systému RAPEX,
   keďže:
   
               (1)
            
            
               Článok 93 Európskej dohody ustanovuje, že zmluvné strany spolupracujú s cieľom dosiahnuť úplnú kompatibilitu medzi systémami ochrany spotrebiteľa v Bulharsku a v Spoločenstve. Za týmto účelom v rámci existujúcich možností spolupráca okrem iného zahŕňa výmenu informácií a prístup do databáz Spoločenstva.
            
         
               (2)
            
            
               Článok 12 ods. 4 smernice 2001/95/ES ustanovuje, že systém RAPEX je prístupný kandidátskym krajinám v rámci dohôd medzi Spoločenstvom a týmito krajinami a na základe podmienok definovaných v týchto dohodách. Všetky takéto dohody majú byť založené na reciprocite a majú obsahovať ustanovenia o dôvernosti zodpovedajúce ustanoveniam platným v Spoločenstve.
            
         
               (3)
            
            
               Príloha II k smernici 2001/95/ES ustanovuje postupy na používanie RAPEX-u a usmernenia pre oznamovanie.
            
         
               (4)
            
            
               Komisia prijala 29. apríla 2004 usmernenia riadenia systému RAPEX, ako sa požaduje v bode 8 prílohy II k smernici z 29. apríla 2004 (2).
            
         
               (5)
            
            
               Od spustenia systému TRAPEX (prechodný systém pre rýchlu výmenu informácií), ktorý odráža činnosti systému RAPEX pre kandidátske krajiny, v máji 1999 sa na ňom Bulharsko aktívne zúčastňovalo,
            
         ROZHODLA TAKTO:
   Článok 1
   Bulharsko sa zúčastňuje na systéme RAPEX, pričom má rovnaké práva a povinnosti ako súčasní členovia v súlade s príslušnými ustanoveniami smernice 2001/95/ES a usmerneniami systému RAPEX.
   Článok 2
   Bulharsko uplatňuje rovnaké zásady dôvernosti ako ostatní členovia systému RAPEX.
   Článok 3
   Bulharsko podnikne v spolupráci so službami Komisie nevyhnutné praktické kroky na dosiahnutie plného súladu s požiadavkami stanovenými v smernici 2001/95/ES a postupmi uvedenými v usmerneniach systému RAPEX.
   Komisia zabezpečí najmä úvodnú odbornú prípravu bulharských úradníkov na používanie aplikácie RAPEX.
   Článok 4
   Akékoľvek problémy, ktoré vzniknú pri uplatňovaní toho rozhodnutia, sa riešia v priamom styku medzi službami Komisie a bulharskými orgánmi v kontexte systému RAPEX. Ak sa nenájde obojstranne prijateľné riešenie, do troch mesiacov od podania žiadosti niektorej zo strán sa v Asociačnej rade uskutoční výmena názorov.
   Po tejto výmene názorov alebo po uplynutí obdobia uvedeného v predchádzajúcom pododseku môže Asociačná rada prijať náležité odporúčania na vyriešenie daných problémov.
   Tieto postupy používané v Asociačnej rade sa nedotýkajú žiadnej činnosti v zmysle príslušných právnych predpisov o ochrane spotrebiteľa platných na území strán.
   Článok 5
   Toto rozhodnutie nadobúda účinnosť v deň jeho prijatia.
   
      V Bruseli 9. marca 2005
      
         
            Za Asociačnú radu
         
         
            predseda
         
         J. ASSELBORN
         
      
   
   
      (1)  Ú. v. ES L 11, 15.1.2002, s. 4.
   
      (2)  Ú. v. EÚ L 151, 30.4.2004, s. 86.